﻿

[**Európsky referenčný rámec (COMMON EUROPEAN FRAMEWORK OF REFERENCE)**](http://www.eku.sk/sk/jazykove-skusky/europsky-referencny-ramec-common-european-framework-of-reference)

[Je](http://www.eku.sk/sk/jazykove-skusky/skuska-tab) to dokument vypracovaný [Radou Európy](http://www.eku.sk/sk/jazykove-skusky/skuska-tab-cg). V praxi tento dokument predstavuje diferencovaný systém šesťstupňovej škály (A1-C2) podľa úrovne ovládania jazyka. Systém definuje kompetenčnú úroveň používateľa jazyka.

**Skúsený používateľ**

**C2**
Rozumie bez námahy všetkému, čo číta alebo počuje. Dokáže zreprodukovať, súvislo prezentovať a zhrnúť fakty a argumenty z rôznych písomných a hovorených zdrojov. Dokáže sa spontánne, veľmi plynulo a presne vyjadrovať a aj v zložitejších situáciách rozlišuje jemné výrazové odtiene.

**C1**
Rozumie širokému okruhu náročných a dlhších textov a dokáže pochopiť aj skrytý význam. Dokáže sa skoro bez námahy spontánne a plynulo vyjadrovať, bez viditeľného hľadania vhodných výrazov. Používa jazyk účinne a pružne v spoločenskom i profesijnom živote a v oblasti vzdelávania a štúdia. Svoj prejav, týkajúci sa zložitejších tém, dokáže jasne a dobre členiť a svoje výpovede obsahovo a jazykovo prepojiť.

**Samostatný používateľ**

**B2**
Rozumie hlavným myšlienkam zložitejších textov s konkrétnymi aj abstraktnými témami, v oblastiach svoje špecializácie rozumie aj odborným diskusiám. Dokáže sa dorozumieť natoľko spontánne a plynulo, že je schopný viesť normálny rozhovor s rodeným používateľom jazyka bez toho, aby to zaťažovalo obidvoch hovoriacich. Dokáže sa jasne a detailne vyjadriť k širokému okruhu tém a uviesť výhody a nevýhody rozličných možností.

**B1**
Rozumie hlavným bodom prejavu, ak sa používa jasný spisovný jazyk a ide o známe javy z oblasti práce, školy, voľného času a pod. Dokáže zvládnuť väčšinu situácií, s ktorými sa možno stretnúť na cestách v krajinách danej jazykovej oblasti. Vie sa jednoducho a súvislo vyjadriť k témam, ktoré sú mu dôverne známe a ktoré ho zaujímajú. Vie opísať skúsenosti a udalosti, popísať sny, nádeje a ciele a krátko zdôvodniť alebo objasniť svoje plány a názory.

**Používateľ základov jazyka**

**A2**
Rozumie jednotlivým vetám a často používaným výrazom, ktoré majú pre neho bezprostredný význam (napr. informáciám o osobe, nakupovaní, práci, bližšom okolí). Dokáže sa dorozumieť v jednoduchých situáciách, v ktorých ide o nekomplikovanú a priamu výmenu informácií a známe témy a činnosti. Dokáže jednoducho opísať osoby, miesta, veci svoje vzdelanie a okolie.

**A1**
Rozumie jednoduchým každodenným výrazom a celkom jednoduchým vetá, ktoré ju umožnia uspokojiť základné životné potreby a takéto výrazy dokáže aj použiť. Vie predstaviť seba a iných, vie iným ľuďom klásť jednoduché otázky, napr. opýtať sa na meno, bydlisko, priateľov, veci, ktoré vlastnia a pod., dokáže na otázky tohto druhu odpovedať. Vie sa jednoduchým spôsobom dorozumieť, ak partner hovorí pomaly a zreteľne a je ochotný pomôcť.